Etelä-Karjalan hyvinvointialueen yt-neuvottelut päättyneet – työpaikkoja vähenee 398

Etelä-Karjalan hyvinvointialueen (Ekhva) yhteistoimintaneuvottelut ovat päättyneet. Yhtä aikaa käytiin sekä erikoissairaanhoidon ja Honkaharjun osastotoiminnan että koko henkilöstöä koskevat yt-neuvottelut.

Lokakuussa alkaneiden neuvottelujen piirissä oli noin 5500 henkilöä. Vähennystarve oli neuvottelujen alussa yhteensä 565 henkilötyövuotta.

-Neuvotteluissa ja yhdessä koko henkilöstön kanssa olemme löytäneet muita sopeutuskohteita siten, että joudumme vähentämään irtisanomisen kautta yhteensä enintään 317 vakituista virkaa ja tehtävää. Sen lisäksi tehtäviä jätetään täyttämättä 81 kappaletta, hyvinvointialuejohtaja Sally Leskinen sanoo.

Lisäksi arviolta 140 määräaikaista työsuhdetta ei enää ensi vuonna jatketa.

-Lähtötilanteeseen nähden lopputuloksen voi nähdä ennakoitua parempana, mutta tämä on edelleen todella merkittävä lovi meidän henkilöstömäärämme ja tärkeitä töitä tekeviin ammattilaisiimme, Leskinen toteaa.

Kokonaisuudessaan muutos vähentää vakituista henkilöstömäärää 2026 vuoden loppuun mennessä noin 7 prosenttia nykyisestä.

- Tämä muutos vaatii lähes kaikissa palveluissamme uusien toimintamallien käyttöönottoa, jotta pystymme lakisääteiset velvoitteemme kunnialla hoitamaan. Eteläkarjalaiset saavat jatkossakin kaikki lakisääteiset palvelunsa sopeutuksista huolimatta.

Honkaharjua ja erikoissairaanhoitoa koskevassa yhteistoimintaneuvottelussa lopputuloksena on esittää aluehallitukselle osana ensi vuoden talousarviota molempien Honkaharjun osastojen lakkauttamista ja toimintojen yhdistämistä Kahilanniemen kampuksen toimintaan.

Valtion kanssa käydyissä lisärahoituskeskusteluissa kävi selväksi, että Ekhvan on kohdennettava toimintaansa aiempaa tiukemmin lakisääteisiin palveluihin ja alennettava kustannuksia. Ensi vuonna Ekhva ei enää saa tehdä alijäämää. Tämä tarkoittaa yhteensä noin 37 miljoonan euron sopeutusten toteuttamista, mihin nyt käydyillä yt-neuvotteluilla on tähdätty.

-Tulevina vuosina rahoituksen selvästi alimitoitettu taso vaatii korjauksia, jotta pystymme tuottamaan palvelut, Leskinen painottaa.

Muita sopeutuksia 17,7 miljoonaa euroa

Henkilöstökuluja esitetään ensi vuoden talousarvioksi sopeutettavaksi 19,3 miljoonalla eurolla. Toiminnallisia ja muita sopeutuksia on suunnitteilla 17,7 miljoonan euron edestä, josta ostopalveluista kotiutetaan omaksi toiminnaksi ja sopeutetaan yli 11 miljoonaa euroa.

-Olemme kiitollisia siitä, että henkilöstömme lähti aktiivisesti ideoimaan yhdessä sopeutuskohteita. Esimerkiksi ensi vuoden ajaksi luovumme henkilöstön ehdotuksesta ePassista, tyhy-rahoista sekä löysimme näiden ideoiden kautta muita sopeuttamistoimia yli kahdella miljoonalla. Pelkästään näillä pystymme vähentämään irtisanomistarpeita irtisanomisaika huomioiden 80 henkilön osalta, Leskinen kiittelee ekhvalaisten sitoutumista ja solidaarisuutta.

Lisää tietoa ensi viikolla

Neuvottelut käytiin rakentavassa hengessä, mutta ne eivät luonnollisesti päättyneet yksimielisenä. Työntekijäjärjestöt eivät voi hyväksyä irtisanomisia ja palvelussuhteiden heikennyksiä.

Tarkemmin Ekhva ei tässä vaiheessa avaa yt-neuvottelujen yksikkökohtaisia tuloksia tai toiminnallisia sopeutuksia, koska asia on vielä virallisesti valmisteilla oleva asia. Niistä tiedotetaan ensi viikolla, kun aluehallitus on asiaa käsitellyt.

Myös henkilöstölle tulevia muutoksia avataan ensi viikolla vastuualueittain ja yksiköittäin. Irtisanomismenettelyt aloitetaan ensi viikolla ja päätetään ennen joulua.

Lisätietoja:

Sally Leskinen, hyvinvointialuejohtaja, sally.leskinen@ekhva.fi p. 0400 497 418

Ekhvan sopeutus lukuina

Sopeutustarve 37 milj. €.

Sopeutuksen kattaminen: henkilöstökuluista 19,3 milj. € + toiminnallisia ja muita sopeutuksia 17,7 milj. € (tästä yli 11 milj. € ostopalvelujen karsimisia).

Vakituisten työpaikkojen irtisanomisia: 317.

Vakituisia virkoja ja tehtäviä jätetään täyttämättä: 81.

Vakituisten vähennys koko henkilöstöstä: 7 prosenttia.

Määräaikaisuuksia ei jatketa ensi vuonna: arviolta 140.

Pelastustoimen päätoiminen henkilöstö lomautettuna yksittäisiä päiviä vuoden 2026 aikana.

Henkilöstön ideoilla pystyimme säästämään 80 työpaikkaa.